b'\n_START_ARTICLE_\nJo\xc5\xbee Sevljak\n_START_SECTION_\n\xc5\xbdivljenje\n_START_PARAGRAPH_\nNa Va\xc4\x8dah je obiskoval osnovno \xc5\xa1olo, ni\xc5\xbejo gimnazijo pa v Litiji. Leta 1957 se je vpisal na u\xc4\x8ditelji\xc5\xa1\xc4\x8de v Ljubljani in ga kon\xc4\x8dal leta 1962. Po kon\xc4\x8danem u\xc4\x8ditelji\xc5\xa1\xc4\x8du in prvi zaposlitvi na O\xc5\xa0 Gabrovka je \xc5\xa1tudij nadaljeval v Ljubljani na Pedago\xc5\xa1ki akademiji, smer razredni pouk in leta 1965 diplomiral. Za nekaj mesecev se je zaposlil na O\xc5\xa0 Podkum. Leta 1967 se je zaposlil na O\xc5\xa0 Ivana Skvar\xc4\x8da v Zagorju ob Savi, kjer je \xc5\xbeivel do leta 1975. \xc5\xa0tudij je nadaljeval na Filozofski fakulteti v Ljubljani, kjer je leta 1973 diplomiral na Oddelku za pedagogiko. Po kon\xc4\x8danem \xc5\xa1tudiju se je vrnil na O\xc5\xa0 Ivan Skvar\xc4\x8da, kjer je do konca leta 1974 opravljal delo \xc5\xa1olskega svetovalnega delavca. Jeseni 1974 je na O\xc5\xa0 \xc5\xa0martno pri Litiji prevzel mesto ravnatelja in ga opravljal do zaklju\xc4\x8dka \xc5\xa1olskega leta 1977/1978. Leta 1975 se je iz Zagorja preselil v Litijo. V Ljubljani se je leta 1978 zaposlil kot pedago\xc5\xa1ki svetovalec za prometno vzgojo in interesne dejavnosti v osnovni \xc5\xa1oli na Zavodu za \xc5\xa1olstvo. Leta 1982 je postal direktor na Zavodu za izobra\xc5\xbeevanje in kulturo v Litiji ter se leta 2003 upokojil. \xc5\xbdivi in dela v Litiji.\n_START_SECTION_\nDelo\n_START_PARAGRAPH_\nPesmi in prozo je za\xc4\x8del pisati v ni\xc5\xbeji gimnaziji. Dela je objavljal v mladinski reviji Pionirski list. Prvo pesem Koline je objavil leta 1954. Pisatelj in urednik Ferdo Godina mu je leta 1956 izro\xc4\x8dil prvo nagrado za \xc4\x8drtico \xc5\xbdetev. Dela je objavljal tudi v reviji Mlada pota, rudarskem glasilu Sre\xc4\x8dno, v revijah Galeb, Kme\xc4\x8dki glas, Primorska sre\xc4\x8danja, Rast in Samorastni\xc5\xa1ka beseda. V Zagorju je bil vklju\xc4\x8den v literarno skupino Dedi\xc4\x8di, sodeloval je v almanahu Slovenske rudarske pesmi in pisal besedila za narodnozabavno glasbo._NEWLINE_Sodeloval je v oddajah Radia Slovenija Literarni nokturno in v otro\xc5\xa1ki oddaji Lahko no\xc4\x8d, otroci, z Radiem Kum ter z lokalno TV-postajo Kisovec, kjer vsak teden bere svoje pravljice otrokom._NEWLINE_Prispeval je h kulturnemu \xc5\xbeivljenju v Litiji in za to dobil Valvasorjevo plaketo ob\xc4\x8dine Litija. Dve nagradi je prejel tudi na anonimnih nate\xc4\x8dajih kratke proze Radia Slovenija._NEWLINE_Veliko del je napisal za otroke. Motivno-tematske prvine \xc4\x8drpa iz delavsko-kme\xc4\x8dkega svet in \xc5\xbeivljenjskih izku\xc5\xa1enj. Jezik je realisti\xc4\x8den in obarvan z lokalnimi posebnostmi (Zgodbi iz sredi\xc5\xa1\xc4\x8da). Za otro\xc5\xa1ke pesmi je zna\xc4\x8dilen svoboden verz in nepredvidljivi zaklju\xc4\x8dki.'